ཕྱི་དྲོའི་དུས་ཚོད་བཞི་ཡས་མས་སུ།ཞི་ཅིན་ཕིང་སོགས་གསོལ་སྟོན་ཁང་དུ་ཕེབས་པ་དང་།ཚོགས་ར་ཡོངས་སུ་ཡུན་རིང་དུ་སྤྲོ་སེམས་འཁོལ་བའི་ཐལ་མོ་རྡེབ་སྒྲས་ཁེངས།ཞི་ཅིན་ཕིང་སོགས་མགོ་ཁྲིད་བློ་མཐུན་གྱིས་ཚང་མར་ལག་བརྡ་བསྟན་ནས་གུས་འདུད་ཞུས་པར་མ་ཟད།འཐུས་མིའི་མདུན་གྲལ་དུ་ཕེབས་ཏེ་བརྩེ་བའི་ཕྱག་འཇུ་གནང་བ་དང་འཚམས་འདྲི་ཞུས།འཐུས་མི་རྣམས་ཀྱིས་གཅིག་རྗེས་གཉིས་མཐུད་སྒོས་ཞི་ཅིན་ཕིང་སོགས་མགོ་ཁྲིད་བློ་མཐུན་ལ་གུས་འདུད་ཞུས་པ་དང་སྤྲོ་སེམས་འཁོལ་བའི་འཚམས་འདྲི་ཞུས།ཚོམས་ཆེན་ནང་དུ་ཐལ་མོའི་རྡེབ་སྒྲ་དང་སྤྲོ་དགའི་དཔལ་གྱིས་ཁེངས།